Talɛntai Lɛ (Mateo 25:​14-30) | Yesu Wala Shihilɛ\nYESU GBA TALƐNTAI LƐ AHE NƆKWƐMƆNƆ LƐ\nBe ni Yesu kɛ ebɔfoi ejwɛ lɛ wieɔ lolo yɛ Oliv Gɔŋ lɛ nɔ lɛ, egba amɛ nɔkwɛmɔnɔ kroko. Gbii fioo ni tsɔ hiɛ be ni Yesu kɛ ekaselɔi lɛ yɔɔ Yeriko lɛ, egba nɔkwɛmɔnɔ ni kɔɔ minai lɛ ahe lɛ kɛtsɔɔ akɛ Maŋtsɛyeli lɛ nako aba kwraa. Nibii komɛi ni ewie he yɛ nɔkwɛmɔnɔ ni ebaagba amɛ bianɛ lɛ mli lɛ tamɔ nibii komɛi ni yɔɔ nɔkwɛmɔnɔ ni kɔɔ minai lɛ ahe lɛ mli lɛ nɔŋŋ. Efata sane ni ebɔfoi lɛ bi lɛ ni kɔɔ be ni eba kɛ shihilɛ gbɛjianɔtoo lɛ naagbee lɛ he lɛ hetoo ni ehãa lɛ he. Nɔkwɛmɔnɔ nɛɛ tsɔɔ akɛ esa akɛ kaselɔi lɛ abɔ amɛhe mɔdɛŋ yɛ nibii ni akɛwo amɛdɛŋ lɛ ahe.\nYesu je shishi akɛ: “Ŋwɛi Maŋtsɛyeli lɛ tamɔ nuu ko ni be ni ebaafã gbɛ lɛ, etsɛ enyɔji lɛ ni etu nibii ni eyɔɔ lɛ ewo amɛdɛŋ.” (Mateo 25:14) Akɛni Yesu etsɔ hiɛ ekɛ ehe eto nuu ko ni fã gbɛ kɛtee maŋsɛɛ “koni eyaŋɔ maŋtsɛyeli hewalɛ ehã ehe” lɛ he lɛ hewɔ lɛ, ewaaa kɛhãaa bɔfoi lɛ akɛ amɛaana akɛ Yesu ji “nuu” ni ewieɔ ehe amrɔ nɛɛ.​—Luka 19:12.\nDani nuu ni Yesu wie ehe yɛ nɔkwɛmɔnɔ lɛ mli lɛ baafã gbɛ lɛ, etu nibii ni eyɔɔ ni jara wa lɛ ewo enyɔji lɛ adɛŋ. Yɛ afii etɛ kɛ fã ni Yesu kɛsɔmɔ lɛ mli lɛ, eshiɛ Nyɔŋmɔ Maŋtsɛyeli lɛ he sane kpakpa lɛ, ni etsɔse ekaselɔi lɛ koni amɛ hu amɛshiɛ. Amrɔ nɛɛ eeba ebashi amɛ ni eya, ni eyɛ nɔmimaa akɛ amɛbaaya nɔ amɛtsu nɔ ni etsɔse amɛ ni amɛtsu lɛ.​—Mateo 10:7; Luka 10:1, 8, 9; okɛto Yohane 4:38; 14:12 lɛ he.\nYɛ nɔkwɛmɔnɔ lɛ mli lɛ, te nuu lɛ ja nibii ni eyɔɔ lɛ ehã enyɔji lɛ tɛŋŋ? Yesu kɛɛ akɛ: “Ehã mɔ kome talɛntai enumɔ, mɔ kome hu enyɔ, ni mɔ kroko hu ekome, yɛ amɛteŋ mɔ fɛɛ mɔ nyɛmɔ naa, ni efã gbɛ.” (Mateo 25:15) Mɛni nyɔji nɛɛ kɛ nibii ni atu awo amɛdɛŋ lɛ baafee? Ani amɛbaabɔ amɛhe mɔdɛŋ koni amɛnuŋtsɔ lɛ nibii lɛ ashwere? Yesu kɛɛ ebɔfoi lɛ akɛ:\n“Amrɔ lɛ, mɔ ni ná talɛntai enumɔ lɛ tee ni ekɛyaye guɔ ni ená enumɔ kɛfata he. Nakai nɔŋŋ mɔ ni ná enyɔ lɛ hu yaná enyɔ kɛfata he. Shi nyɔŋ ni ná ekome lɛ tee ni eyatsa shi ni eŋɔ enuŋtsɔ lɛ shika lɛ eto.” (Mateo 25:16-18) Kɛ́ nuŋtsɔ lɛ ku esɛɛ eba lɛ, mɛni ebaaba ebanina?\nYesu tsa nɔ akɛ: “Be kplaŋŋ sɛɛ lɛ, nakai nyɔji lɛ anuŋtsɔ lɛ ba, ni ekɛ amɛ babu akɔntaa.” (Mateo 25:19) Klɛŋklɛŋ nyɔji enyɔ lɛ fee bɔ fɛɛ bɔ ni amɛbaanyɛ “yɛ amɛteŋ mɔ fɛɛ mɔ nyɛmɔ naa.” Nyɔji enyɔ nɛɛ ateŋ mɔ fɛɛ mɔ bɔ ehe mɔdɛŋ, etsu nii waa, ni ehã nɔ ni atu awo edɛŋ lɛ shwere. Mɔ ni ahã lɛ talɛntai enumɔ lɛ ná enumɔ egbe yi, ni mɔ ni ahã lɛ enyɔ lɛ hu, ná enyɔ egbe yi. (Yɛ nakai beiaŋ lɛ, ja nitsulɔ ko etsu nii afii 19 sɔŋŋ dani ebaaná shika talɛnta kome.) Nuŋtsɔ lɛ jie amɛyi yɛ gbɛ kome too nɔ ekɛɛ: “Aekoo, nyɔŋ kpakpa kɛ anɔkwafo! Oye anɔkwa yɛ nii fioo he. Maŋɔ bo mato nibii babaoo nɔ. Botemɔ onuŋtsɔ lɛ miishɛɛ lɛ mli.”​—Mateo 25:21.\nShi esoro bɔ ni nyɔŋ ni ahã lɛ talɛnta kome lɛ fee enii. Ebakɛɛ enuŋtsɔ lɛ akɛ: “Nuŋtsɔ, mile bo akɛ osane wa, ni okpaa nii yɛ he ni oduko nɔ ko yɛ, ni obuaa nii anaa yɛ he ni oshako nɔ ko mli yɛ. No hewɔ lɛ, mishe gbeyei ni mitee mikɛ otalɛnta lɛ yato shikpɔŋ. Naa, onii lɛ nɛ, hemɔ.” (Mateo 25:24, 25) Ekɛ shika lɛ eyawooo shikatolɔi lɛ adɛŋ po koni ená hekpa fioo kɛfata he ehã enuŋtsɔ lɛ. Moŋ lɛ, egbee enuŋtsɔ lɛ shi.\nNo hewɔ lɛ, esa jogbaŋŋ akɛ enuŋtsɔ lɛ tsɛ lɛ “nyɔŋ fɔŋ kɛ anihaolɔ.” Ahé nɔ ni eyɔɔ lɛ yɛ edɛŋ ni aŋɔhã nyɔŋ ni miisumɔ ni ebɔ ehe mɔdɛŋ lɛ. Kɛkɛ ni nuŋtsɔ lɛ tsɔɔ bɔ ni ekɛ enyɔji lɛ baaye ahã ekɛɛ: “Mɔ fɛɛ mɔ ni yɔɔ nɔ ko lɛ, abaahã lɛ eko afata he, koni ená ni ateke nɔ. Shi mɔ ni bɛ nɔ ko lɛ, abaahe nɔ ni eyɔɔ lɛ tete yɛ edɛŋ.”​—Mateo 25:26, 29.\nYɛ nɔkwɛmɔnɔ nɛɛ pɛ po mli lɛ, nibii babaoo yɛ ni Yesu kaselɔi lɛ baajwɛŋ nɔ. Amɛyɔse akɛ nɔ ni Yesu tuɔ ewoɔ amɛdɛŋ lɛ jara wa, no ji hegbɛ kpele ni amɛná akɛ amɛbaafee mɛi kaselɔi lɛ. Ni eekpa gbɛ akɛ amɛbaabɔ amɛhe mɔdɛŋ ni amɛkɛ hegbɛ nɛɛ atsu nii jogbaŋŋ. Yesu kpaaa gbɛ akɛ amɛ fɛɛ amɛbaatsu shiɛmɔ nitsumɔ ni etu ewo amɛdɛŋ lɛ yɛ gbɛ kome too nɔ. Taakɛ atsɔɔ yɛ nɔkwɛmɔnɔ lɛ mli lɛ, esa akɛ mɔ fɛɛ mɔ afee bɔ fɛɛ bɔ ni eeenyɛ ‘yɛ enyɛmɔ naa.’ Enɛ etsɔɔɔ akɛ Yesu baaná mɔ ko ni feɔ ‘anihao’ ni ebɔɔɔ ehe mɔdɛŋ akɛ ebaahã e-Nuŋtsɔ lɛ nibii ashwere lɛ he miishɛɛ.\nShi bɔfoi lɛ atsui baanyɔ amɛmli waa be ni Yesu kɛɛ akɛ: “Mɔ fɛɛ mɔ ni yɔɔ nɔ ko lɛ, abaahã lɛ eko afata he” lɛ!\nYɛ talɛntai lɛ ahe nɔkwɛmɔnɔ lɛ mli lɛ, namɔ nuŋtsɔ lɛ damɔ shi kɛhã, ni namɛi nyɔji lɛ damɔ shi kɛhã?\nMɛni Yesu kɛ nɔkwɛmɔnɔ nɛɛ tsɔɔ ekaselɔi lɛ?\nMɛni Hewɔ Yehowa Odasefoi Yaa Mɛi Ashinai Anaa Lɛ?\nKanemɔ koni ona nɔ ni Yesu kɛɛ emra beaŋ kaselɔi lɛ akɛ amɛfee.